Broj: 711-I-2126-P-287/22-10-23

Zagreb, 9. rujna 2022.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Nataše Novaković kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), **u predmetu obveznika Borisa Sesara, OIB: ………………..,** **člana Uprave trgovačkog društva Zagrebački holding d.o.o.**, pokrenutom po službenoj dužnosti, na 185. sjednici održanoj 9. rujna 2022., donosi sljedeću:

**ODLUKU**

1. **Primanjem naknade za korištenje privatnog automobila u službene i privatne svrhe, određene u mjesečnom paušalnom iznosu od 8.825,07 kn, kao zbroj prosječnog mjesečnog troška najma vozila, prosječnog mjesečnog troška primitka u naravi za korištenje službenih vozila 24 sata na dan i prosječnih mjesečnih ostalih troškova korištenja službenih vozila 24 sata na dan, u razdoblju od 1. siječnja 2022. do 1. kolovoza 2022., obveznik Boris Sesar, član Uprave trgovačkog društva Zagrebački holding d.o.o., počinio je povredu članka 7. točke d) ZSSI-a.**
2. **Za povredu ZSSI-a, opisanu pod točkom I. ove izreke, obvezniku Borisu Sesaru izriče se novčana sankcija u iznosu od 8.000,00 kn.**
3. **Nalaže se obvezniku Borisu Sesaru da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-OIB obveznika Borisa Sesara-28720.**
4. **Ako obveznik novčanu sankciju iz točke III. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obvezniku.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti** **na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**
6. **Ova Odluka objavit će se na mrežnim stranicama Povjerenstva nakon uredne dostave obvezniku.**

Obrazloženje

Povjerenstvo je na stručnom radnom sastanku Povjerenstva održanom dana 7. srpnja 2022. Zaključkom broj: 711-I-1227-Pp-287/22-08-23 po službenoj dužnosti pokrenulo postupak za utvrđivanje povreda odredaba ZSSI-a protiv obveznika Borisa Sesara, člana Uprave trgovačkog društva Zagrebački holding d.o.o. Obveznik je istim Zaključkom pozvan dostaviti Povjerenstvu svoje očitovanje u roku od 15 dana od njegove dostave te je pozvan posebno u očitovanju navesti je li privatno vozilo koje koristi u službene svrhe u njegovom vlasništvu odnosno, ako nije, po kojoj osnovi (najam, leasing ili dr.) ga koristi, kao i da Povjerenstvu uz očitovanje dostavi ugovor odnosno drugi dokaz o vlasništvu/korištenju predmetnog vozila.

Obveznik se u roku utvrđenom navedenim Zaključkom očitovao dopisom koji je u Povjerenstvu zaprimljen 9. kolovoza 2022. pod brojem: 711-U-7216-Pp-287/22-09-2. U spomenutom dopisu obveznik je naveo da potvrđuje sve informacije koje je na zahtjev Povjerenstva dostavilo trgovačko društvo Zagrebački holding d.o.o. Dodatno napominje da je u Dopuni Smjernice o zabrani primitka dodatne naknade broj: 711-I-518-R-34/22-02-17 od 12. travnja 2022. navedeno da obveznici navedeni u članku 3. stavku 1. i 2. ZSSI-a smiju pored plaće ostvarivati naknadu za korištenje privatnog vozila u službene svrhe. Također ističe da u Dopuni Smjernice nije precizirano na koji način se može odrediti naknada za korištenje privatnog automobila u službene svrhe, a da bude u skladu s navedenim Zakonom.

Obveznik u očitovanju posebno napominje da je odmah po zaprimanju mišljenja Povjerenstva od 8. srpnja 2022. broj: 711-I-1460-M-325/22-02-21 dana 27. srpnja 2022. podnio zahtjev za ukidanje naknade za nekorištenje službenog vozila Skupštini i Nadzornom odboru trgovačkog društva te da je navedeni zahtjev usvojen na sjednicama Skupštine i Nadzornog odbora 29. srpnja 2022., odnosno da je spomenuta naknada ukinuta s 1. kolovoza 2022.

U nastavku očitovanja obveznik navodi da osobni automobil koji koristi unajmljuje na mjesečnoj osnovi od poslovnog subjekta registriranog za iznajmljivanje vozila, za što iznosi da je također navedeno i u napomeni imovinske kartice, te da ne posjeduje ugovor, već da navedeni najam plaća na osnovu fakture poslovnog subjekta registriranog za iznajmljivanje vozila na mjesečnoj osnovi.

Obveznik naposljetku napominje da je otklonio uzroke postojanja povrede ZSSI-a te se uskladio s mišljenjem Povjerenstva, slijedom čega predlaže da se analognom primjenom članka 48. stavka 2. ZSSI-a predmetni postupak obustavi, a u slučaju dovršetka postupka da se navedeno uzme u obzir prilikom izricanja sankcije.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu odredbi navedenog Zakona.

Uvidom u sudski registar Trgovačkog suda u Zagrebu utvrđeno je da je kao jedini osnivač trgovačkog društva Zagrebački holding d.o.o. upisan Grad Zagreb te da je Boris Sesar upisan kao jedan od članova Uprave navedenog trgovačkog društva.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Povjerenstvo je po službenoj dužnosti dana 1. lipnja 2022. protiv obveznika Borisa Sesara, člana Uprave trgovačkog društva Zagrebački holding d.o.o., formiralo spis pod brojem Pp-287/22, a nastavno na informacije iznesene na novinarskom portalu zagreb.info i novinarskom portalu direktno.hr dana 24. svibnja 2022., tvrdnje iznesene u emisiji Otvoreno Hrvatske radiotelevizije od 31. svibnja 2022. i prenesene u elektroničkoj publikaciji Jutarnjeg lista istoga dana.

U navedenim medijima iznesene su tvrdnje da Boris Sesar, član Uprave trgovačkog društva Zagrebačkog holding d.o.o., ima pravo na korištenje službenog automobila 24 sata dnevno, ali da ga isti ne koristi, već da koristi privatni automobil u službene svrhe, za što dobiva naknadu oko 9.000,00 kuna mjesečno.

Nadalje, obveznik je Povjerenstvu podnio zahtjev za davanjem mišljenja koji je u knjigama ulazne pošte zaprimljen 28. travnja 2022. pod brojem: 711-U-5976-M-305/22-01-5 povodom kojeg se vodio predmet broj M-305/22.

Povjerenstvo je temeljem članka 44. stavka 1. Zakona o općem upravnom postupku („Narodne novine“, br. 47/09. i 110/21.) 14. lipnja 2022. donijelo zaključak broj: 711-I-892-M-305/22-02-11, kojim je spojilo predmete broj Pp-287/22 i M-305/22 i utvrdilo da će se povodom istih voditi jedan postupak pod brojem Pp-287/22 dok su naknadno postupci razdvojeni te je formiran novi predmet pod brojem: M-325/22 u kojem je Povjerenstvo na 179. sjednici održanoj 8. srpnja 2022. obvezniku Borisu Sesaru dalo mišljenje, broj: 771-I-1460-M-325/22-02-21, da ne može primati naknadu za korištenje privatnog automobila u službene i privatne svrhe određenu u paušalnom iznosu, kao zbroj prosječnog mjesečnog troška najma vozila, prosječnog mjesečnog troška primitka u naravi i prosječnog mjesečnog troška korištenja službenih vozila 24 sata na dan, jer ovako paušalno određena naknada predstavlja dodatnu naknadu u smislu članka 7. točke d) ZSSI-a. Također je ukazano obvezniku da može primati naknadu za korištenje privatnog automobila u službene svrhe na temelju kalkulacije stvarnih troškova korištenja privatnog automobila u službene svrhe, pri čemu je dužan voditi računa o načinu korištenja vozila te evidenciji korištenja.

Nastavno na tvrdnje iznesene u medijima vezano uz primanje naknade od strane obveznika Borisa Sesara, Povjerenstvo je dopisom od 14. lipnja 2022., broj: 711-I-893-Pp-287/22-02-11, od trgovačkog društva Zagrebački holding d.o.o. zatražilo sljedeću dokumentaciju: Ugovor o radu obveznika Borisa Sesara, Ugovor o korištenju vozila, odnosno drugi ugovor kojim je trgovačko društvo Zagrebački holding d.o.o. s obveznikom Borisom Sesarom te s trećom pravnom ili fizičkom osobom (ako isti postoji) uredilo korištenje privatnog automobila u službene svrhe, Pravilnik ili drugi opći akt trgovačkog društva Zagrebački holding d.o.o. kojim je propisano pravo članova Uprave na korištenje službenih/privatnih vozila.

Istim je dopisom Povjerenstvo zatražilo očitovanje na temelju kojeg akta i na koji način je obvezniku Borisu Sesaru obračunat iznos naknade za korištenje privatnog automobila u službene svrhe te koriste li ostali članovi Uprave službene i/ili privatne automobile u službene svrhe i na koji način je to s istima ugovoreno, odnosno kako su određene naknade za korištenje. Također je zatraženo očitovanje koristi li obveznik Boris Sesar, osim privatnog automobila, i druge službene automobile trgovačkog društva Zagrebački holding d.o.o., kao i kada ih i na koji način koristi, te ima li službenog vozača trgovačkog društva Zagrebački holding d.o.o. i u kojim situacijama ostvaruje ovo pravo.

Povjerenstvo je 4. srpnja 2022. od trgovačkog društva Zagrebački holding d.o.o. zaprimilo dopis, KLASA: ZGH-09-22-421, URBROJ: 01-01-02/24-22-03, od 30. lipnja 2022. u privitku kojeg je dostavljen Ugovor o pravima i obvezama člana Uprave i ugovor o radu sklopljen 3. rujna 2021. između trgovačkog društva Zagrebački holding d.o.o. i obveznika Borisa Sesara, Dodatak Ugovora o pravima i obvezama člana Uprave i ugovor o radu sklopljen 31. siječnja 2022. između istih stranaka, Odluku Skupštine trgovačkog društva Zagrebački holding d.o.o. od 23. kolovoza 2021. kojom je utvrđen tekst Ugovora o pravima i obvezama člana Uprave i ugovora o radu Borisa Sesara, Odluku Skupštine trgovačkog društva Zagrebački holding d.o.o. od 28. siječnja 2022. kojom je utvrđen tekst Dodatka Ugovora o pravima i obvezama člana Uprave i ugovora o radu Borisa Sesara, Pravilnik o načinu i uvjetima korištenja službenih osobnih vozila Zagrebačkog holdinga d.o.o. te korištenju privatnih osobnih vozila u službene svrhe koji je donijela Uprava trgovačkog društva Zagrebački holding d.o.o. 21. siječnja 2017., Pravilnik o 1. izmjeni Pravilnika o načinu i uvjetima korištenja službenih osobnih vozila Zagrebačkog holdinga d.o.o. te korištenju privatnih osobnih vozila u službene svrhe koji je donijela Uprava trgovačkog društva Zagrebački holding d.o.o. 2. listopada 2020. te obrazac Odluke o načinu i uvjetima korištenja privatnog osobnog vozila u službene i privatne svrhe (za korisnike I i II razine).

U spomenutom dopisu trgovačko društvo Zagrebački holding d.o.o. navelo je da je korištenje privatnog automobila obveznika Borisa Sesara uređeno Ugovorom o pravima i obvezama člana Uprave i ugovorom o radu od 3. rujna 2021. te Dodatkom Ugovora o pravima i obvezama člana Uprave i ugovora o radu od 31. siječnja 2022., a da je pravo obveznika na korištenje službenih/privatnih vozila utvrđeno odlukama Skupštine trgovačkog društva Zagrebački holding d.o.o. koje utvrđuju tekst Ugovora o pravima i obvezama člana Uprave i ugovora o radu od 23. kolovoza 2021. i tekst Dodatka Ugovora o pravima i obvezama člana Uprave i ugovora o radu od 28. siječnja 2022.

U dopisu se dalje navodi da je obvezniku Borisu Sesaru iznos naknade za korištenje privatnog vozila u službene svrhe obračunat na temelju Dodatka Ugovora o pravima i obvezama člana Uprave i ugovora o radu, kojim je utvrđena naknada za korištenje privatnog vozila u službene svrhe u bruto iznosu od 8.825,07 kuna. Bruto iznos je utvrđen na temelju izračuna prosječnih mjesečnih troškova službenih vozila koje koriste članovi Uprave koji uključuje prosječni mjesečni trošak najma vozila (prema ugovoru o najmu ugovorena je cijena najma od 170,00 kuna bez PDV-a po danu), prosječni mjesečni trošak primitka u naravi za korištenje službenih vozila 24 sata na dan 2.464,02 kuna, prosječne mjesečne ostale troškove korištenja službenih vozila 24 sata na dan (gorivo, održavanje, cestarina, parkiranje), koji sukladno članku 10. Pravilnika o načinu i uvjetima korištenja službenih osobnih vozila Zagrebačkog holdinga d.o.o. te korištenju privatnih osobnih vozila u službene svrhe od 21. siječnja 2017. iznosi 2.000,00 kuna mjesečno. Navodi da da zbroj svih navedenih stavaka predstavlja bruto 2 trošak iz kojega proizlazi bruto 1 trošak u iznosu od 8.825,07 kuna. Dodatno je napomenuto kako sukladno člancima 5. i 6. navedenog Pravilnika korisnici I. razine (predsjednik i članovi Uprave) imaju pravo na korištenje službenog vozila više klase dok je izračun naknade obveznika Borisa Sesara temeljen na cijeni najma putničkog vozila srednje klase.

Nadalje, u dopisu je precizirano da obveznik Boris Sesar ne koristi službena vozila trgovačkog društva Zagrebački holding d.o.o., niti usluge njegovih službenih vozača.

Vezano uz ostale članove Uprave toga društva, u dopisu se navodi da isti koriste službena vozila 24 sata na dan u službene i privatne svrhe te da ne primaju dodatne naknade po toj osnovi.

Uvidom u Pravilnik o načinu i uvjetima korištenja službenih osobnih vozila Zagrebačkog holdinga d.o.o. te korištenju privatnih osobnih vozila u službene svrhe, koji je donijela Uprava trgovačkog društva Zagrebački holding d.o.o. 21. siječnja 2017. i Pravilnik o 1. izmjeni Pravilnika o načinu i uvjetima korištenja službenih osobnih vozila Zagrebačkog holdinga d.o.o. te korištenju privatnih osobnih vozila u službene svrhe, koji je donijela Uprava trgovačkog društva Zagrebački holding d.o.o. 2. listopada 2020. (u daljem tekstu: Pravilnik) utvrđeno je da je člankom 17. stavkom 2. propisano da radnik kojemu je odobreno korištenje privatnog osobnog vozila u službene svrhe ima pravo na naknadu troškova u iznosu neoporezive naknade za te izdatke propisane važećim Pravilnikom o porezu na dohodak.

Člankom 17. stavkom 3. Pravilnika propisani su sljedeći uvjeti za korištenje privatnog osobnog vozila u službene svrhe:

- da je radnik vlasnik privatnog osobnog vozila ili korisnik leasinga za isto,

- da je korištenje privatnog vozila izrijekom navedeno u nalogu za službeno putovanje odnosno za korištenje privatnog osobnog vozila u službene svrhe i odobreno od ovlaštene osobe (predsjednika Uprave, nadležnog člana Uprave ili osobe koju on za to ovlasti te voditelja podružnice),

- da radnik posjeduje važeću vozačku dozvolu odgovarajuće kategorije i policu obveznog osiguranja vozila, uključujući i policu kasko osiguranja, a ako radnik ne posjeduje policu kasko osiguranja, onda izjavu radnika, ovjerenu kod javnog bilježnika, da se prema Zagrebačkom holdingu d.o.o. odriče prava potraživanja naknade štete na privatnom vozilu koje koristi u službene svrhe, kao i bilo kakve naknade materijalne štete koja je istom nastala korištenjem osobnog privatnog vozila u službene svrhe,

- da postoji pisani dokaz o nemogućnosti raspolaganja službenim vozilom (e-mail), kojim voditelj voznog parka, odnosno drugi nadležni radnik, potvrđuje da službeno vozilo nije dostupno za zahtijevani termin i relaciju.

Člankom 17.a stavkom 1. Pravilnika propisano je da će, iznimno, u razdoblju dok poslodavac ne može osigurati službeno vozilo korisnicima I i II razine u skladu s njihovim pravom danim temeljem ugovora, istim Pravilnikom ili aktom društva, društvo priznati naknadu za korištenje privatnog vozila u službene i privatne svrhe u visini 2 kune po prijeđenom kilometru (uz vođenje evidencije o korištenju privatnog vozila) s time da korištenje privatnog vozila u privatne svrhe predstavlja primitak u naravi (na koji će se sukladno poreznim propisima obračunati obvezni doprinosi, porezi i prirez), pri čemu se naknada za korištenje vozila u privatne svrhe ograničava do iznosa prosječnog mjesečnog troška plaće u naravi za korištenje službenog vozila od 0-24 sata u najmu ili u vlasništvu društva, a za koji prosjek se uzima iznos iz ugovora za rent a car ili najam vozila za korisnike I i II razine za razdoblje od prethodna tri mjeseca.

Stavkom 2. istoga članka Pravilnika propisano je da korisnici I i II razine mogu umjesto izračuna naknade iz prethodnog stavka dobiti naknadu troškova goriva sukladno priloženim računima i to maksimalno do iznosa prosječnog mjesečnog troška plaće u naravi za korištenje službenog vozila od 0-24 sata u najmu ili u vlasništvu Društva, a koji prosjek se uzima iznos iz ugovora za rent a car ili najam vozila za korisnike I i II razine za razdoblje od prethodna tri mjeseca.

Stavkom 3. istoga članka Pravilnika propisano je da su evidenciju iz stavka 1. toga članka odnosno račune iz stavka 2. toga članka korisnici u obvezi dostaviti nadležnim organizacijskim jedinicama koje obavljaju poslove računovodstva i financija i to najkasnije do 5-og u mjesecu za prethodni mjesec.

Sukladno stavku 4. istoga članka Pravilnika za ostvarivanje prava na naknadu troškova iz ovog članka korisnici I i II razine su obvezni dostaviti i propisanu dokumentaciju iz članka 11. toga Pravilnika.

Nadalje, uvidom u Ugovor o pravima i obvezama člana Uprave i ugovor o radu od 3. rujna 2021. utvrđeno je da je u članku 6. stavku 4. propisano da će Društvo članu Uprave staviti na raspolaganje službeni automobil, s pravom korištenja 24 sata dnevno pri čemu sve troškove održavanja i goriva, te registraciju i osiguranja navedenog automobila, podmiruje Društvo kao i porez koji se plaća na njegovo korištenje.

Također, uvidom u Dodatak Ugovora o pravima i obvezama člana Uprave i ugovor o radu od 31. siječnja 2022. utvrđeno je da je istim izmijenjen članak 6. osnovnog Ugovora kojim su, pored ostalog, uređene naknade za službene automobile. Tako je stavkom 4. navedenog članka propisano da će Društvo članu Uprave staviti na raspolaganje službeni automobil, s pravom korištenja 24 sata dnevno te će sve troškove održavanja i goriva te registraciju i osiguranja navedenog automobila podmiriti Društvo kao i porez koji se plaća na njegovo korištenje. Stavkom 5. istoga članka je propisano da umjesto raspolaganja iz prethodnog stavka, ukoliko tako odluči, član Uprave može ostvariti pravo na bruto naknadu koja je jednaka visini bruto iznosa troškova korištenja vozila 24 sati dnevno na koje prema internim aktima Društva ima pravo član Uprave, u iznosu od 8.825,07 kuna. Člankom 4. spomenutog Dodatka Ugovora utvrđeno je da se isti primjenjuje od 1. siječnja 2022. do 31. prosinca 2022.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo je Dopunom Smjernice o zabrani primitka dodatne naknade broj: 711-I-518-R-34/22-02-17 od 12. travnja 2022., polazeći od članka 5. stavka 1. točke 2. ZSSI-a, kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, tumačilo da obveznik istodobno uz primanje plaće može primiti i druge naknade stvarnih troškova povezanih s obnašanjem javne dužnosti, jer se ne radi o zabranjenom primitku iz navedene zakonske odredbe.

Naknade drugih troškova za obnašanje javne dužnosti odnose se i naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, te naknade za korištenje privatnog automobila u službene svrhe.

U konkretnom je slučaju utvrđeno da je obveznik u razdoblju od početka primjene Dodatka Ugovora o pravima i obvezama člana Uprave i Ugovor o radu, tj. od 1. siječnja 2022., primao naknadu za korištenje privatnog automobila u službene i privatne svrhe određene u paušalnom iznosu od 8.825,07 kuna, kao zbroj prosječnog mjesečnog troška najma vozila, prosječnog mjesečnog troška primitka u naravi za korištenje službenih vozila 24 sata na dan i prosječnih mjesečnih ostalih troškova korištenja službenih vozila 24 sata na dan, sve do ukidanja navedene naknade s danom 1. kolovoza 2022.

Pri tome je utvrđeno da su odredbe spomenutog Dodatka Ugovora o pravima i obvezama člana Uprave i Ugovor o radu, koji određuje da obveznik sam odlučuje hoće li imati na raspolaganju službeni automobil 24 sata dnevno ili ostvarivati pravo na naknadu za korištenje privatnog vozila u službene svrhe 24 sata dnevno, u suprotnosti s odredbama Pravilnika kojim je u članku 17. stavku 3. kao jedan od uvjeta za korištenje privatnog vozila u službene svrhe propisano da mora postoji pisani dokaz o nemogućnosti raspolaganja službenim vozilom (e-mail), kojim voditelj voznog parka, odnosno drugi nadležni radnik, potvrđuje da službeno vozilo nije dostupno za zahtijevani termin i relaciju, dok je člankom 17.a stavkom 1. Pravilnika propisano da će, iznimno, u razdoblju dok poslodavac ne može osigurati službeno vozilo korisnicima I i II razine u skladu s njihovim pravom danim temeljem ugovora, istim Pravilnikom ili aktom društva, društvo priznati naknadu za korištenje privatnog vozila u službene i privatne svrhe.

Također, kao jedan od uvjeta za odobravanje korištenja privatnog vozila u službene svrhe člankom 17. stavkom 3. Pravilnika, utvrđeno je da je radnik vlasnik privatnog osobnog vozila ili korisnik leasinga za isto, a što u predmetnom slučaju također nije utvrđeno, već iz očitovanja obveznika od 9. kolovoza 2022. proizlazi da isti automobil unajmljuje na mjesečnoj osnovi te da navedeni najam plaća na osnovu fakture poslovnog subjekta registriranog za iznajmljivanje vozila.

Nadalje, imajući u vidu da se prema odredbi članka 5. stavka 1. točke 2. ZSSI-a plaćom obveznika ne smatra naknada putnih i drugih troškova za obnašanje javne dužnosti, nije u suprotnosti s odredbama ZSSI-a, ako je to određeno ugovorom ili nekim drugim aktom kojim se uređuje njegov radno-pravni status, da uz plaću za obnašanje javne dužnosti obveznik ostvaruje novčani primitak u vidu naknade za korištenje privatnog automobila u službene svrhe, pri čemu iznos takve naknade mora odgovarati iznosu stvarnih troškova nastalih prilikom korištenja privatnog automobila koji su povezani s obnašanjem javne dužnosti.

Izričaj naknada troškova za obnašanje javne dužnosti iz navedene zakonske odredbe podrazumijeva da je njihova visina koja se isplaćuje povezana sa troškovima koji su doista nastali, a ne koji su unaprijed definirani neovisno o tome jesu li uopće nastali i koja je njihova stvarna visina.

Elementi za određivanje iznosa naknade koju je obveznik primao, uz prosječne mjesečne ostale troškove korištenja službenih vozila 24 sata na dan, uključivali su i prosječni mjesečni trošak najma vozila, kao i prosječni mjesečni trošak primitka u naravi za korištenje službenih vozila 24 sata na dan, odnosno trošak korištenja privatnog vozila u privatne svrhe, slijedom čega naknada koju je obveznik primao po osnovi korištenja privatnog vozila nije povezana sa stvarnim troškovima obnašanja dužnosti nastalim u konkretnom mjesecu za koji bi bila isplaćivana, već je određena u fiksnom paušalnom iznosu pa ne može predstavljati njihovu kompenzaciju.

Naime, obveznici ZSSI-a mogu pored plaće za obnašanje dužnosti primati naknade stvarnih troškova nastalih u obnašanju javne dužnosti, dok ostvarivanje paušalno određenog iznosa uz plaću nije povezano sa stvarnim troškovima te stoga predstavlja dodatnu naknadu za poslove obnašanja javne dužnosti. Naknada troškova korištenja privatnog vozila u službene i privatne svrhe u određenom paušalnom iznosu, kako je utvrđeno u konkretnom slučaju, odnosno naknada koja nije utvrđena u visini troškova koje obvezniku stvarno nastaju o obnašanju dužnosti, predstavlja primitak dodatne naknade iz članka 7. točke d) ZSSI-a.

Temeljem svega navedenog, Povjerenstvo je utvrdilo da je obveznik Boris Sesar, član Uprave trgovačkog društva Zagrebački holding d.o.o., primitkom navedene naknade povrijedio odredbu članka 7. točke d) ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 7., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Prema članku 50. stavku 1. ZSSI-a ako novčana kazna nije plaćena u roku od 15 dana, ista se može izvršiti obustavom isplate dijela neto mjesečne plaće ili obustavom na svim primanjima, a ista se može izvršiti i na imovini obveznika. Povjerenstvo kaznu izriče u iznosu od 4000,00 do 40.000,00 kuna vodeći računa o težini i posljedicama povrede Zakona. Prema stavku 2. navedenog članka izvršenje novčane sankcije obustavom isplate dijela neto mjesečne plaće ili obustava na svim primanjima ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Sukladno stavku 3. odluka o sankciji dostavlja se osobno obvezniku. Po isteku roka iz stavka 1. navedenog članka izvršnu odluku Povjerenstvo dostavlja radi provedbe službi koja obavlja obračun plaće obvezniku.

Člankom 44. stavkom 5. ZSSI-a propisano je da se nakon uredne dostave odluke iz stavka 3. toga članka obvezniku ista objavljuje i na mrežnim stranicama Povjerenstva.

Uzimajući u obzir da se povreda odredbi ZSSI-a da je obveznik ostvarivao dodatnu naknadu tijekom razdoblja od 7 mjeseci u navedenom iznosu od 8.825,07 kuna bez da bi ista naknada na bilo koji način bila isplaćivanja temeljem stvarno nastalih troškova korištenja privatnog automobila u istom razdoblju, Povjerenstvo smatra da je za utvrđenu povredu odredbi ZSSI-a primjereno obvezniku izreći novčanu sankciju.

Nadalje, uzimajući u obzir da se u konkretnom slučaju radi o osobi koja je stupanjem na snagu ZSSI-a po prvi put postala obveznik navedenog Zakona, te da je po zaprimanju mišljenja Povjerenstva od 8. srpnja 2022., broj: 771-I-1460-M-325/22-02-21, obveznik podnio zahtjev za ukidanje naknade za korištenje privatnog automobila, povodom čega je spomenuta naknada i ukinuta s danom 1. kolovoza 2022., Povjerenstvo je uzimajući u obzir navedene okolnosti prilikom odmjeravanja visine novčane sankcije utvrdilo kako je u konkretnom slučaju primjereno izreći novčanu sankciju u iznosu od 8.000,00 kuna za opisanu povredu odredbi ZSSI-a.

Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, kao i na imovini obveznika. Ova Odluka objavit će se, sukladno članku 44. stavku 5. ZSSI-a, na mrežnim stranicama Povjerenstva nakon uredne dostave obvezniku.

Slijedom navedenog, Povjerenstvo je donijelo odluku kako je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva nije dopuštena žalba ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Boris Sesar, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana